次韵蔡學士梅詩
作者：劉子翬
朝代：宋

paragraphs: 梅梢破白香清切，凊雨含春不成雪。
瑶池彷彿萬妃遊，縞裙練帨何鮮潔。
凌晨燦爛忽驚眼，客中又過嘉平月。
年年見梅非昔地，海角尋芳更愁絕。
多情欲伴曉雲飛，有恨只教啼鳥說。
兵厨况是酒如澠，東閣喜聽談吐屑。
飄零使我懽意盡，山誠暮角聲嗚咽。
庭邊一樹春最晚，照影遥憐水方折。
暫忙不到今幾時，南北枝頭開又歇。
新辭婉媚發春妍，未害廣平心似鐵。